SA Skrywers En DigtersSkrywers, Digters, Stories, Boeke, Bundels, Afrikaans, Kompetisies, Uitdagings, slypskool, lekker leesSeptember 2017
Wat Ben gesels
Jip! SA Stories skep 'n nodige nis! Al ons wannabe's kan nou laat waai sodat die toetse op ons ratelaars so kloppitie klop soos 'n perd wat galop.
Ek, persoonlik, skryf, want met skryf dwing ek my gedagtes tot ordelikheid. Gedagtes is slordige goed, hoe slordig hulle is kom jy eers agter as jy hulle op wit en swart te siene kry.
Selfs dit wat nou so oulik vir jou klink, lyk bra vaal in môre se herlees.
As jy dan nog lus kry om hulle te verbeter, het die skryfgogga jou gebyt en wil jy jou skryfsels aan ander se oordeel blootstel … wees gewaarsku. Menings op jou 'meesterstuk' gaan uiteenlopend wees.
Hier is voorbeelde van hoe ander my skryfsels ervaar het:
'n Storie wat ek geskryf het, word vir publikasie aanvaar hoewel hy vir my maar bra onafgerond lyk.
In die eerste verwysing daarna word dit as 'n semi-spookstorie beskou.
Dit dui vir my daarop dat die storie verder verwerk moet word en na ek dit gedoen het, stuur ek dit aan verskeie persone wat ek as bekwaam vir die taak beskou of wat as sulks aan my voorgehou word.
Persoon nommer een, 'n joernalis se mening: Jy kom te sterk deur en maak jouself aan herhaling skuldig. "Dankie", ek luister en skaaf verder.
Die volgende dame spog met 'n M graad in Afrikaans en het ook 'n idee van my motiverings agter dié skryfsel:
Dit is ongelooflik mooi geskryf. En slim. Die parallelle trek met die murasiehuis en jou eie lewe… en die skep van 'n alter-ego. Pragtige bekrywende taalgebruik en beeldspraak.
Jy maak kop skoon. Oor jou vrou en kinders. Moenie te hard op jouself wees nie. Jy was vir hulle goed, met foute en al.
Raai, ek het Juliemaand in die Willistonomgewing voor so 'n murasie gestaan. Dis op die plaas waar ons gekuier het, baie ver van die huis af by 'n waterbron
'n Vriend wys my storie aan 'n kollega, 'n Afrikaans-taal onderwyser en ook amateurskrywer: Ek het dit baie geniet! Die man dink nes ek.
Die volgende persoon se mening: Ek mis die storie agter die storie. Ek sien baie wroeging. Miskien was dit iets wat jy uit jou sisteem moes uitskryf?
Iemand wat my blog volg: Die VERLEDE- Boer se erkenning van sy mislukking, Die HEDE- egosentriese denke van die karakter in die verhaal en geslote hek TOEKOMS, dui vir my daarop dat: Deur selfgesprek en afsondering kan mens nie probleme oplos nie. Sal graag terug voer op my siening wil hê.
Die mening van 'n afgetrde prof in letterkunde en iemand met 'n paar kortverhaal bundels op sy kerfstok: Jy skryf met 'n gemaklike pas, dit lees lekker.
Jy wil dit in 'n manuskrip inwerk, bring hom vir my as jy klaar is.
Die punt wat ek wil maak is: Luister na mense soos my joernalis vriendin wat die klem op tegniek laat val. Die inhoud van jou storie sal nie deur almal verstaan word of by almal byval vind nie!
Vertel hom net duidelik.
EIE BUNDEL KOMPETISIE WENNERS
Ons se baie, baie dankie aan Ansie van der Merwe, Salvia Ockhuis en Lynelle Engelbrecht Clark wat baie hard gewerk het en die stories baie eerlik en regverdig gekeur het.
1.ANTOINETTE VENTER – wen 50 gratis bundels en gratis proeflees.
2. MELINDA DU PLESSIS – wen 10 gratis bundels en gratis proeflees.
3HENDIE GROBELAAR – wen 10 gratis bundels en gratis proeflees.
Baie, baie geluk, julle. Nou kan julle asseblief vir my julle 16 stories stuur vir proeflees en bladuitleg en druk by groep 7.
Onthou, ons soek 'n buiteblad, voorwoord en lokteks ook.
Raad oor italics
Oor die italics waar die skrywer met die Here praat: Van Janie Oosthuysen:
Dis basies gedagtes, en gedagtes wat in italics geskryf word, is hinderlik. Italics is oor die algemeen hinderlik en lyk net amateuragtig. Lesers is intelligent en kan mos sien sy praat in haar kop met die Here.
Wat beteken die groep vir ons lede?
SA Skrywers en Digters bestaan uit 'n unieke groep mense wat gun dat die son oor mede-lede skyn, bly is vir almal se prestasies, deel in mekaar se stories, GEEN negatiewe kommentaar gee nie, tyd maak om ander se skeppings te lees, en al is daar nie altyd kommentaar nie, wys hulle dat hulle daar was deur 'n duimpie of meer te lig. Ons is skrywer-vriende, gebind deur letters en woorde, en gedagtes wat neergepen word. Elkeen het 'n unieke skryfstyl, en ALMAL van ons sien onsself as skrywers/digters. Hier kan jy uiting gee aan jou talent sonder om bedreig te voel.
As onbekende en swak taalkundige loop ek eendag 'n dig en storie groep raak. Ek was en is maar altyd skepties want meeste groepe is net dit… groepe. 'n Plek waar jy vir almal kan wys wat jy skryf.
Hier was en is dit nie die geval nie. Voor ek my kom kry beland ek in die middel van 'n uitdaging. (As ek vandag daarna terug kyk, kan ek net glimlag) Komas en punte op skoon verkeerde plekke. Hoofletters heel verkeerd gebruik. Verwarrende woorde verkragte anglisismes. Patetiese sin ordes (Nie dat ek dit nou reg doen nie, maar daar is darem 'n verbetering)
Ek was nie 'n week tussen hierdie hulpvaardige mense nie of ek begin voel of ek my tweede familie ontdek het. Pragtige mense… Hans nie so nie, maar so klink dalk 'n bietjie beter. Spel liewer hierdie woord so of so. Liewe ouers!!!! Ek het my kop in skaamte laat sak toe ek sien hoe swak my Moedertaal oor my lippe en tussen my sleutelbord vingers deur getrek word.
Glo my, ek wou ophou. Ek het dadelik besef dat ek nie eers 'n miljoenste van die kwaliteit kennis het wat ek nodig het om woorde te kan oordra nie. Toe kom die uitdagings en ek as leek duik in by die diepkant tussen die Stephen Kings en Dalene Mathee's in die groep. Met 'n sagte woord en professionele benadering word my foute reg geskaaf.
Vandag, net 'n paar maande van my toetrede of aansluiting of wat ook al die regte woord daarvoor mag wees, staan ek in nederigheid en dankbaarheid. In 'n baie kort tydperk verskyn my naam in drie verskillende bundels. Eerstens 'n groot dank aan onse Hemelse Vader en tweedens baie dankie aan pragtige mense wat my so wonderlik ondersteun.
Wat sê 'n mens oor 'n groep as dit jou menswees radikaal begin verander het. Ek is 'n mens wat my hele lewe nog die agterhoede gedek het. Op hierdie groep het ek kom groei. Nie net in my skryfsels nie want o genade daar is nog 'n ver pad wat ek moet loop maar my menswees het n hupstoot gekry. Om jou hart op 'n groep oop te maak was vir my bitter moeilik want mense is genadeloos. Ek doen dit nou sonder skroom. Ek weet niemand oordeel nie. Hier maak mense mekaar nie seer nie. Hier sien niemand my, ken niemand my maar ek word tog aanvaar. Dis die kern. Ek word aanvaar deur 'n groep mense waar ons mekaar se lief en leed deel. SA SKRYWERS het my so baie dinge kom leer. Ek het vriende al kom ek nooit met ander in aanraking nie. Ek love dit hier.
Riana Barnard Matthee
SA SKRYWERS/DIGTERS se boekbekendstelling in die Tygerberg Koerant.
Die boek wat op Leo volg, is Stellamarie. Dis ook verkrygbaar by Groep 7.
Nadat Leo, die buiteaardse wese op planeet aarde beland het, het hy en sy redder ('n mediese dokter) verlief geraak en is later getroud. Alhoewel dit 'n logiese uitvloeisel in die storielyn is, wag daar op hulle 'n hele aantal buitengewone avonture. En natuurlik, met die geboorte van hulle dogter, Stellamarie, wat ook buitengewone kragte van haar pa erf, kan dit net lei tot verdere spanningsvolle situasies waar die aarde se soms wrede en sondige natuur blootgelê en beveg moet word …
Die goeie woordgebruik en dialoog van Leo word hier voortgesit. Al die gebeure volg logies op mekaar en is baie na aan die werklikheid soos ons dit ken – al is dit wetenskapsfiksie. Die storie spring nie onnodig rond tussen verlede hede nie. Uit die aard van die saak word sekere gebeure uit Leo soms kortliks herhaal om die leser net weer op die spoor te bring.
Weer eens word spanning knap opgebou sodat die leser altyd wil weet wat uiteindelik gaan gebeur en of Leo en Stellamarie in hierdie wêreld sal en kan oorleef. Soos reeds gesê word die verhaal in keurige Afrikaans vertel. Christelike waardes word subtiel sonder oordrewe melodrama aangebied. Dit wat in die samelewing verkeerd en wreed en onmenslik plaasvind word sonder pretensie aangespreek. Die leser leer gaandeweg 'n paar lesse rakende menseverhoudings. Waarom al hierdie dinge gebeur weet ons nie, maar sekerlik is die manier waarop ons dit hanteer uiters belangrik vir medemenslike saambestaan. Enkele aanhalings ter ondersteuning is die volgende: "Die aardbewoners het hulle verset teen die gedagte van verskeidenheid, weer besluit om self te bepaal wat goed is en wat kwaad en gaan saamtrek by Babel, selfs met die doel om die woonplek van die Skepper te bestorm."
"Mense praat dikwels dieselfde taal en verstaan mekaar steeds nie. Dit lei tot vervreemding, misverstand, oorlog en geweld, wat nooit die oorspronklike doel van verskeidenheid was nie."
Die temas is aktueel, ons lees en hoor daagliks daarvan in die pers. Ons kan nie verstaan waarom hierdie dinge gebeur nie, maar tog is daar die hoop dat wreedheid en onchristelike aksies uitgeroei sal kan word – veral as die mens werklik kan ontwikkel soos wat buiteaardse wesens moontlik al in 'n positiewe rigting ontwikkel het.
Stellamarie is 'n baie leesbare boek met baie spanning en intriges wat die leser voortdurend aan die wonder het. Die ontknoping is vars en laat die leser dink oor ons doel op hierdie sondige aarde. "Ons word letterlik gebore met 'n soort skild teen die aarde se gebrokenheid en, soos ons groter word, word dit dikker en sterker, by party mense so dik dat hulle naderhand heeltemal gevoelloos raak."
Die leser sal ook na die lees van die boek wonder: Hoe het Stellamarie se lewe op aarde verder verloop …?
Gaan koop hierdie boek
In "Afgehandel" vertel ek Belinda se storie. Sy is 'n maatskaplike werker in Pretoria, wat daarin spesialiseer om molesteerders en verkragters te ontmasker deur hul jong slagoffers te ondervra en, terselfdertyd, te ondersteun. Maar Belinda self was 'n jong slagoffer, en is nog self nie klaar geveg teen haar innerlike demone nie. Haar haat teenoor kindermolesteerders word versterk deur haar persoonlike ervarings, en sy projekteer haarself in so 'n mate dat sy uiteindelik die reg in eie hande begin neem. Deel in Belinda se storie deur dit aan te koop by
Kindle lesers: https://www.amazon.com/dp/B075NPBLKM
Rekenaars, selfone, tablette ens : https://www.smashwords.com/books/view/687967
SA Bundels en waar om hulle te kry
Hartswoorde is SA Digters se eerste bundel. Verdiep jou in die digters se woorde deur dit aan te koop by